SK Úradný vestník Európskej únie L 22/1

NARIADENIE RADY (EÚ) 2017/135

z 23. januára 2017,

ktorým sa mení nariadenie (EÚ) 2016/1903, ktorým sa na rok 2017 stanovujú rybolovné možnosti pre určité populácie rýb a skupiny populácií rýb uplatniteľné v Baltskom mori

RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 43 ods. 3,

so zreteľom na návrh Európskej komisie,

keďže:

(1) Nariadením Rady (EÚ) 2016/1903 (1) sa stanovujú rybolovné možnosti pre tresku škvrnitú v poddivíziách ICES 22 až 24 („západobaltská populácia tresky škvrnitej“) na obdobie od 1. januára do 31. januára a od 1. apríla do 31. decembra 2017.

(2) V decembri 2016 Vedecký, technický a hospodársky výbor pre rybárstvo (STECF) zverejnil vedecké posúdenie týkajúce sa vplyvu zákazu rybolovu západobaltskej populácie tresky škvrnitej v období od 1. februára do 31. marca 2017. V uvedenom posúdení sa potvrdzuje, že zákaz bude pre danú populáciu prospešný.

(3) Zákaz stanovený v nariadení (EÚ) 2016/1903 platí aj pre lov tresky škvrnitej plavidlami s celkovou dĺžkou menej ako 15 m v oblastiach s hĺbkou menej ako 20 m. V posúdení STCEF sa však uvádza, že obmedzenie lovu tresky škvrnitej takýmito plavidlami v takýchto oblastiach nepredstavuje z hľadiska obnovy danej populácie výrazný prínos.

(4) Okrem toho by úplný zákaz rybolovu v západnej časti Baltského mora mohol mať neželané následky pre iné populácie tresky škvrnitej v Baltskom mori, najmä v jeho východnej časti, keďže by mohlo dôjsť k presunu rybolovných činností.

(5) Tým, že sa rybolov povolí plavidlám s celkovou dĺžkou menej ako 15 m loviť v oblastiach s hĺbkou menej ako 20 m, poskytne sa možnosť obmedzenému počtu rybárov pokračovať vo svojich rybolovných operáciách a cielene loviť iné druhy ako treska škvrnitá.

(6) Je teda primerané povoliť plavidlám s celkovou dĺžkou menej ako 15 metrov oprávnenie na lov v oblastiach s hĺbkou menej ako 20 m.

(7) Nie je vhodné, aby tieto rybolovné možnosti boli k dispozícii pre plavidlá s párovými vlečnými sieťami bez ohľadu na ich dĺžku, pretože tieto plavidlá majú vysokú rybolovnú kapacitu.

(8) S cieľom zabezpečiť účinnú kontrolu a monitorovanie rybolovných oblastí s hĺbkou menej ako 20 m je potrebné zabezpečiť, aby boli všetky predmetné plavidlá vybavené systémom monitorovania plavidiel podľa článku 9 ods. 2 nariadenia Rady (ES) č. 1224/2009 (2). Na lov v západobaltskej populácii tresky škvrnitej by sa teda nemal uplatňovať článok 9 ods. 5 uvedeného nariadenia, na základe ktorého môžu členské štáty oslobodiť plavidlá s celkovou dĺžkou menej ako 15 m od požiadavky mať nainštalovaný systém monitorovania plavidiel.

(9) S cieľom zabezpečiť udržateľné využívanie západobaltskej populácie tresky škvrnitej v súlade s nariadením Európskeho parlamentu a Rady (EÚ) 2016/1139 (3) by sa na danú populáciu nemala uplatňovať medziročná flexibilita stanovená článkom 15 ods. 9 nariadenia Európskeho parlamentu a Rady (EÚ) č. 1380/2013 (4) na účely povinnosti vylodiť úlovky.

(10) Nariadenie (EÚ) 2016/1903 by sa preto malo zodpovedajúcim spôsobom zmeniť.

(11) Zákaz lovu tresky škvrnitej v poddivíziách ICES 22 až 24 stanovený nariadením (EÚ) 2016/1903 nadobudne účinnosť 1. februára 2017. Aby toto nariadenie nadobudlo účinnosť v celom rozsahu, malo by sa uplatňovať od rovnakého dňa a nadobudnúť účinnosť dňom nasledujúcim po jeho uverejnení,

PRIJALA TOTO NARIADENIE:

Článok 1

V prílohe k nariadeniu (EÚ) 2016/1903 sa záznam pre tresku škvrnitú v poddivíziách ICES 22 až 24 nahrádza takto:

„Druh: treska škvrnitá Gadus morhua Zóna: poddivízie 22 – 24 (COD/3BC+24) Dánsko 2 444 Nemecko 1 194 Estónsko 54 Fínsko 48 Lotyšsko 202 Litva 131 Poľsko 654 Švédsko 870 Únia 5 597 TAC 5 597 (5) Analytický TAC Neuplatňuje sa článok 3 ods. 2 a 3 nariadenia (ES) č. 847/96. Neuplatňuje sa článok 4 nariadenia (ES) č. 847/96. Neuplatňuje sa článok 15 ods. 9 nariadenia (EÚ) č. 1380/2013.

Článok 2

Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 23. januára 2017 Za Radu predseda R. GALDES

(1) Nariadenie Rady (EÚ) 2016/1903 z 28. októbra 2016, ktorým sa na rok 2017 stanovujú rybolovné možnosti pre určité populácie rýb a skupiny populácií rýb uplatniteľné v Baltskom mori a ktorým sa mení nariadenie (EÚ) 2016/72 (Ú. v. EÚ L 295, 29.10.2016, s. 1).

(2) Nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (Ú. v. EÚ L 343, 22.12.2009, s. 1).

(3) Nariadenie Európskeho parlamentu a Rady (EÚ) 2016/1139 zo 6. júla 2016, ktorým sa ustanovuje viacročný plán pre populácie tresky škvrnitej, sleďa atlantického a šproty severnej v Baltskom mori a pre rybolov využívajúci tieto populácie a ktorým sa mení nariadenie Rady (ES) č. 2187/2005 a zrušuje nariadenie Rady (ES) č. 1098/2007 (Ú. v. EÚ L 191, 15.7.2016, s. 1).

(4) Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22).

(5) V rámci tejto kvóty možno loviť od 1. januára do 31. januára a od 1. apríla do 31. decembra 2017. Plavidlá s celkovou dĺžkou menej ako 15 m (okrem plavidiel na lov párovou vlečnou sieťou), ktoré sú vybavené systémom monitorovania plavidiel podľa článku 9 ods. 2 nariadenia (ES) č. 1224/2009, však môžu v rámci tejto kvóty loviť aj od 1. februára do 31. marca 2017 v oblastiach s hĺbkou menej ako 20 m. Neuplatňuje sa článok 9 ods. 5 nariadenia (ES) č. 1224/2009.“